觀駱元直經進江南形勢圖
作者：王庭珪
朝代：宋

paragraphs: 異時漢網疏天討，胡兒馬囓江南草。
石頭重戍豈無兵，將軍不識丹陽道。
至今戰骨埋秋霜，傷心不忍問耆老。
龍蟠虎踞昔何雄，赤壁濡須在眼中。
潯陽江水射蛟處，旌旗拂天來向東。
艨艟塞川不敢下，昔人曾此破曹公。
横江九道波翻屋，試請輕兵渡淮曲。
夜入長安人不知，應見畫圖心已熟。
他日將軍按此圖，鼓行如西如破竹。